ศก.ซบเหนือจรดใต้
รายได้เกษตรกรวูบหนักฉุดบริโภคหดเอกชนยังนิ่งรอท่าทีรัฐก่อนลงทุนเพิ่ม
6 พ.ย. 2557

รายได้เกษตรกรวูบหนักฉุดบริโภคหดเอกชนยังนิ่งรอท่าทีรัฐก่อนลงทุนเพิ่ม
รายงานเศรษฐกิจเหนือใต้ พบรายได้เกษตรหดหนัก ฉุดจับจ่ายวูบ
ธนาคารแห่งประเทศไทย (ธปท.) เปิดเผยรายงานภาวะเศรษฐกิจและการเงินเดือน ก.ย. ของภาคเหนือและภาคใต้ ว่า การอุปโภคและบริโภค รวมถึงการลงทุนของภาคเอกชนยังคงซบเซาอย่างหนัก เนื่องจากรายได้เกษตรกรที่ลดลงรวมถึงภาวะหนี้ครัวเรือนที่ยังพุ่งสูง กดดันให้ประชาชนระมัดระวังการบริโภค โดยเฉพาะในภาคใต้ ซึ่งดัชนีรายได้เกษตรกรหดตัวลงถึง 36.4% ตามดัชนีราคาสินค้าเกษตรที่หดตัวลง 29.7% หรือหดตัวเพิ่มขึ้นเกือบ 10 เท่าจากต้นปีที่ผ่านมา
รายงานระบุว่า ดัชนีการอุปโภคบริโภคยังคงปรับตัวลง โดยประมาณการ 0.7% จากช่วงเดียวกันของปีที่แล้ว ขณะที่การลงทุนของภาคเอกชนลดลง 5.8% และดัชนีผลผลิตอุตสาหกรรมขยายตัวได้เล็กน้อยเพียง 1% เนื่องจากการชะลอซื้อยางของประเทศคู่ค้าหลักทั้งสหรัฐและญี่ปุ่น ซึ่งเศรษฐกิจที่ซบเซาลงยังกระตุ้นให้อัตราว่างงานพุ่งขึ้นไปอยู่ที่ 1.3% จาก 0.8% ในเดือนเดียวกันของปีก่อน
ทั้งนี้ จากรายงานพบว่าการท่องเที่ยวยังคงเป็นแหล่งรายได้หลักที่ช่วยพยุงเศรษฐกิจภาคใต้ ซึ่งขยายตัวได้ 5.5% จากปีที่แล้ว เนื่องจากมาตรการของรัฐที่ยกเว้นค่าธรรมเนียมวีซ่าให้นักท่องเที่ยวจีน ประกอบกับเป็นช่วงเทศกาลกินเจ
สำหรับในภาคเหนือนั้น พบว่าการอุปโภคบริโภคภาคเอกชนยังหดตัวต่อเนื่อง 4.8% สะท้อนว่าประชาชนยังระมัดระวังการใช้จ่ายอย่างสูง โดยดัชนีรายได้เกษตรกรลดลง 10.5% ตามดัชนีผลผลิตสินค้าเกษตรที่หดตัวลง 3.5% ขณะที่ดัชนีการลงทุนภาคเอกชนลดลง 2.6% 
อย่างไรก็ตาม การส่งออกสินค้าอุปโภคบริโภคผ่านด่านชายแดนที่ขยายตัวในทุกพื้นที่ ช่วยให้การส่งออกโตได้ 14.9% จากปีก่อน แต่ลดลงเล็กน้อย 17.9 ล้านเหรียญสหรัฐจากเดือนก่อนหน้า